MARCEL torna a l’Eliana
02 de maig de 2019

La nova edició d’este festival d’espectacles de carrer comença el divendres 10

Este matí l’alcalde i regidor de Cultura, Salva Torrent, junt amb el director artístic Joan Raga, han presentat la IV edició de la MARCEL, la Mostra d’Arts de Carrer de l’Eliana.  Enguany se celebrarà de divendres 10 a diumenge 12 de maig i omplirà la població de representacions de teatre, dansa, música i circ.

La majoria de companyies són valencianes, com LA FURTIVA, LA FINESTRA NOU CIRC,  VISITANTS I la prestigiosa XARXA TEATRE.  Totes ha tingut gran reconeixement i moltes han sigut guardonades. De fet, es representarà l’obra que va rebre el premi MAX al millor espectacle de carrer en l’última edició. Es tracta de “Meeting Point” de la companyia basca ERTZA.  També són bascos els “clowns” GANSO & CIA, que es presenten com a “professional idiots”.

En la vesprada de la inauguració, donant pas a la Mostra, intervindran les companyies locals APLAE i TEATRELIANA, que han estat representades en l’acte de hui per Rafa Desco i Sefa Bernet.

Hi haurà espectacles itinerants, com ara les batucades del grup GREEN GOS o l’obra “All&Oli” de LA FURTIVA, però moltes estaran en espais fixos: la plaça del País Valencià; la plaça Pau i Llibertat; i la zona del Parc (passeig Secondo Baldin, espai Vicent Tarrazona i plaça d’Europa).

El diumenge de matí en l’espai Vicent Tarrazona els xiquets i les famílies podran jugar i divertir-se amb LA LUDONETA.

Salva Torrent ha agraït l’esforç de tots els que fan possible la MARCEL, ha elogiat el disseny del cartell i ha convidat els veïns a acostar-se a vore este festival que és “una aposta més de l’Ajuntament per la cultura amb una mostra que ja té un passat –estem en la quarta edició- però sobretot té molt de futur”.

N’hi ha 11 companyies.  Consulteu el programa i disfruteu la MARCEL.

Ací teniu el video de presentació:

Feu clic en el programa per a vore'l més gran